ROZHODNUTIE KOMISIE
zo 17. októbra 2005,
ktorým sa schvaľujú programy členských štátov na uskutočnenie prieskumu hydiny a voľne žijúcich vtákov na mor hydiny v roku 2005 a stanovujúce pravidlá predkladania správ a pravidlá získania finančných príspevkov na implementačné náklady týchto programov
[oznámené pod čislom K(2005) 3920]
(Text s významom pre EHP)
(2005/732/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 20,
keďže:
(1)
V rozhodnutí Rady 90/424/EHS sa stanovuje finančný príspevok Spoločenstva na prijatie vedeckých a technických opatrení potrebných na vývoj veterinárnych právnych predpisov Spoločenstva, ako aj vzdelávanie a školenia v oblasti veterinárnej medicíny.
(2)
V rozhodnutí Komisie 2005/464/ES z 21. júna 2005 o implementácii prieskumných programov zameraných na mor hydiny u hydiny a voľne žijúcich vtákov, ktoré sa majú uskutočniť v členských štátoch (2) sa ustanovuje implementácia týchto prieskumov, ktoré sú predmetom týchto prieskumných plánov schválených Komisiou na rok 2005 a na začiatok roka 2006. V rámci týchto prieskumov by sa mala zisťovať prítomnosť infekcií u hydiny, ktoré by mohli viesť k revízii súčasných právnych predpisov a prispieť k znalostiam o možnom ohrození zvierat a ľudí zo strany voľne žijúcej zveri.
(3)
Komisia preskúmala v súlade s týmto rozhodnutím programy, ktoré predložili členské štáty.
(4)
Po najnovšom vývoji situácie týkajúcej sa moru hydiny v Ázii sa však na stretnutiach skupiny odborníkov uskutočnených 25. augusta 2005 a 6. septembra 2005 dospelo k záveru, že pri zohľadnení súčasných poznatkov o trasách sťahovavých druhov vtákov zo strednej a západnej Ázie je vhodné zlepšiť dozor nad živým alebo poľovným vtáctvom, ako aj pasívny dohľad nad uhynutým vtáctvom. Skupina odborníkov odporučila najmä zintenzívnenie dozorných programov plánovaných na roky 2005/2006 zvýšením odberu vzoriek sťahovavých vodných vtákov, ktoré by mohli niesť riziko šírenia choroby na ich letových trasách. Rozhodnutie 2005/464/ES sa preto mení a dopĺňa rozhodnutím 2005/726/ES.
(5)
Komisia považuje predložené programy za vyhovujúce podmienkam ustanoveným v rozhodnutí 2005/464/ES, v znení zmien a doplnení. Tieto programy by sa preto mali schváliť.
(6)
Vzhľadom na dôležitosť týchto programov pri dosiahnutí cieľov Spoločenstva v oblasti zdravia zvierat a ľudí je vhodné upraviť finančný príspevok Spoločenstva na 50 % nákladov, ktoré vznikli príslušnému členskému štátu pri uplatňovaní opatrení uvedených v tomto rozhodnutí až do maximálnej sumy pre každý program.
(7)
Výdavky súvisiace s programami, ktoré sa majú schváliť a ktoré vznikli od 1. júla 2005 by sa taktiež mali považovať za oprávnené na spolufinancovanie zo strany Spoločenstva.
(8)
Je taktiež vhodné stanoviť pravidlá pre podávanie správ o výsledkoch prieskumov a oprávnenosti nákladov, ktoré sú zahrnuté vo finančných požiadavkách finančnej účasti Spoločenstva k nákladom vzniknutým členskému štátu pri realizácii programu.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Programy členských štátov uvedené v prílohe I sa prijímajú na obdobie stanovené v tejto prílohe („programy“).
Článok 2
Členské štáty vykonajú prieskumy moru hydiny u hydiny a voľne žijúcich vtákov v súlade s programami.
Článok 3
Finančný príspevok Spoločenstva k nákladom na rozbor vzoriek sa poskytne každému členskému štátu do maximálnej sumy stanovenej v prílohe I.
Príspevok sa poskytne za predpokladu, že členský štát:
a)
uvedie do účinnosti zákony, iné právne predpisy alebo správne opatrenia potrebné na realizáciu svojho programu;
b)
predloží Komisii a referenčnému laboratóriu Spoločenstva pre mor hydiny najneskôr do 31. marca 2006 záverečnú správu o technickom vykonaní programu a dosiahnutých výsledkoch v súlade so vzormi podávania správ ustanovených v prílohách II, III, IV a V;
c)
predloží Komisii príslušné dôkazy týkajúce sa nákladov vzniknutých počas obdobia, pre ktoré je program schválený;
d)
zrealizuje program účinne, najmä príslušný orgán musí zabezpečiť, aby sa vykonal vhodný odber vzoriek.
Článok 4
Maximálna výška nákladov, ktoré sa členským štátom nahradia za testy, ktoré sú súčasťou programov, neprekročí:
a)
:
test ELISA
:
1 EUR za test;
b)
:
imunodifúzny test na agarovom géli
:
0,6 EUR za test;
c)
:
test HI na H 5/H 7
:
4 EUR za test;
d)
:
test na izoláciu vírusu
:
30 EUR za test;
e)
:
test PCR
:
10 EUR za test.
Článok 5
Výmenný kurz v prípade žiadostí predložených členskými štátmi v súlade s rozhodnutím 90/424/EHS v národnej mene v mesiaci „n“ je kurzom v desiaty deň mesiaca „n+1“ alebo prvý predchádzajúci deň, pre ktorý bol kurz stanovený.
Článok 6
Toto rozhodnutie je určené členským štátom.
V Bruseli 17. októbra 2005